**Chipuri**

*Dorurot*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

„Aducerile-aminte pe suflet cad în picuri”,

Mărgele din șiragul de viață ce s-a scurs,

Scântei din rugul vieții, secret și nepătruns,

Trecutul reînvie, salon de albe chipuri.

Așa apare mama cu perle pe obraz,

De bucuria mare ce-n leagăn se alintă,

Deși tata-n desfrâuri, adesea, de ea uită,

Ea-n râuri de iubire, îngroap-al ei necaz.

Apoi apare luna și cerul plin de stele,

Din noaptea de magie cu freamăt de sărut,

Născută precum Venus, din mare, căii mele

I-ai dăruit limanul, pe-atunci necunoscut.

Cum apele din munte țâșnesc și nasc izvor,

Așa sosi-n lumină, chip mândru de fecior,

Așa, ca dar iubirii, născut-ai rod frumos,

Dar vezi, trecut-au anii și-i azi un soț zelos...

Retrași sub semnul iernii, visăm la ghiocei,

Și uite, cerul iarăși trimis-a noi scântei,

Minune ce se joacă cu dragostea din noi,

Nepoată pentru lume, regină l-amândoi!...

Va fi și ea o mamă în floarea tinereții,

Iubind vlăstarul dulce ce ea l-a plăsmuit,

Incredințându-i tandru din tainele vieții,

Pornită spre lumina venind din infinit.

Secret e rostul vieții, adânc și nepătruns,

Din lumea de alături, îi vom iubi pe ascuns!...